作者:蔣捷
標題:賀新郎
內容:妾有琵琶譜。抱金槽、慢拈輕拋，柳梢鶯妒。羽調六麼彈遍了，花底靈犀暗度。奈敲斷、玉釵纖股。低畫屏深朱戶掩，卷西風、滿地吹塵土。芳事往，蝶空訴。天天把妾芳心誤。小樓東、隱約誰家，鳳簫鼉鼓。淚點染衫雙袖翠，修竹悽其又暮。背燈影、蕭條情互。捐佩洲前裙步步，渺無邊、一片相思苦。春去也，亂紅舞。